
שינויים בתקציב לשנת 2006 

היו"ר יעקב ליצמן:

 בוקר טוב, אני מתכבד לפתוח את הישיבה.

פנייה 300/א

היו"ר יעקב ליצמן:

 הפנייה הזאת – דחינו אותה פעמיים והפלנו פעם אחת, זאת הפעם השנייה שהיא באה אלינו אחרי שהפלנו. אני מוכן בעיקרון לאשר את הפנייה הזאת, אך אני רוצה לקבל התחייבות של השר, שלא מצטרף לתקופה של נסיעה באותה תקופה שיש שבעה שרים בחוץ. אם הוא מודיע כאן שזה לא באותה תקופה, אין לי בעיה עם זה.

שי חרמש:

 אני מציע תיקון שפותר את הבעיה, שיהיה כתוב: פעילותו של השר בארץ. 

אורית נוקד:

ליצמן, אני יודעת שמחר שר התשתיות אמור להיות בערבה, הרי נושא הערבה מאוד קרוב אליי.

ראובן ריבלין:

 אני רואה בחיוב רב כמה שיותר שרים בחו"ל רק בגלל העובדה שהם עושים הרבה פחות נזק כשהם שם.

חיים אורון:

עד שלא מודיעים לנו שעניין ה-20 מיליון ש"ח סודר, אני לא מאשר שום דבר, חוץ מדברים מאוד מיוחדים.

אורית נוקד:

אני חושבת ששר התשתיות לא צריך לסבול מזה באופן אישי.

ראובן ריבלין:

 הבענו את מחאתנו. אני מסכים עם חיים אורון, רק פה מדובר, כפי שהוסבר לי- -

היו"ר יעקב ליצמן:

לא, הנסיעות – הסברנו להם שהפלנו.

ראובן ריבלין:

 אם לא משלמים את האבטחה, הוא לא יכול לנסוע. 

היו"ר יעקב ליצמן:

 מי בעד 300/א? מי נגד? אושר.

חיים אורון:

אני מבקש רביזיה.

ניסן סלומינסקי:

אל"ף, אני לא חושב שאנו צריכים להתערב בנושא הפנים-מפלגתי. 


בי"ת, לא הצלחתי להבין – בשם החקלאים – עוד מעט יעלו את מחיר המים, ואת מחיר המים מעלים כדי להבטיח את השר. זה לא ברור לי.

היו"ר יעקב ליצמן:

 מי בעד הרביזיה? מי נגד? הרביזיה לא התקבלה. 

פנייה 389

ערן ניצן:

לפי חוק הרשות השנייה, הוקמה ועדת מכרזים להקמת התשתית לרדיו דיגיטלי בישראל. ב-30 בנובמבר עתיד להתפרסם המכרז להקמת התשתית, ואנו פונים אל הוועדה בבקשה לתקצב הרשאה להתחייב, שהיא חלק מהמענק שנדרש להקמת התשתית.

היו"ר יעקב ליצמן:

זה רק רדיו או גם טלוויזיה?

ערן ניצן:

זה רק רדיו.

היו"ר יעקב ליצמן:

 מי בעד 389? מי נגד? מי נמנע? אושר. 

ראובן ריבלין:

 אני רוצה לברר עניין שבו אנו קבענו יחד עם יושב-ראש הקואליציה ועם האוצר להיפגש בוועדת שלושה של היושב-ראש, חיים אורון ושלי, אנו רוצים לשבת מולם כדי לראות, האם מתקיימת ההבטחה שניתנה לנו, אשר בעטיה גם הצבענו, תוך אמירה ברורה לפרוטוקול.


בינתיים האוצר מודיע חד-משמעית, גם הרדיו מייחס כל מיני דברים לכל מיני אנשים, הרדיו מודיע בצורה חד-משמעית, שהאוצר אומר ליושב-ראש הקואליציה, שהאוצר מתנגד. האוצר היה פה והצבענו. ניתנה הבטחה שהיתה הבטחה מפורשת. אני מבקש לדעת תאריך, אפילו עוד היום.

חיים אורון:

אני מצטט את ידידי רובי ריבלין, מה המצב; המצב שלוועדה אושרו 20 מיליון ש"ח, ובאים לשאול אותנו, האם אנו לא חושבים שזה יותר מדי, ואפשר לוותר על משהו מזה. זה לא שמתחילים משא ומתן עם 11, 12, 14. יש 20 מיליון, זה אושר. הם רוצים לשכנע שזה יותר מדי, אנו צריכים לוותר. אנחנו אומרים שה-20 קיים. 

היו"ר יעקב ליצמן:

 השבוע נפגשתי עם קובי הבר, העברתי לו את הדברים, מה שאני שומע כאן, מה ששמעתי כבר לפני יומיים בוועדה, ואמרתי לו חד-משמעית, הצבעתי נגד, ואני נלחם, היות שהבטיח, הוא צריך להעביר את זה ל-20 מיליון ש"ח. הוא אמר לי: לא צריך. קודם כל, הקמנו ועדה, ואני עומד על זה שהוועדה תיפגש עם האוצר. הוא הסכים, תהיה פגישה, אתאם אותה.


לדעתי, ואני חושב שזה עמדת כולם, אם נגיע להבנה – הוועדה – שלא צריך יותר מ-11 מיליון ש"ח- -

ראובן ריבלין:

 קודם שייתנו, אחר-כך נחזיר להם.

היו"ר יעקב ליצמן:

לפני שנדבר על הפרוצדורה, אם נגיע למסקנה בדיון שלא צריך יותר מ-11 מיליון ש"ח, לא ניקח יותר. אבל אם נגיע למסקנה שצריך 20 מיליון ש"ח, אנו נעמוד על כך.

דיברנו, שזה יהיה בבסיס התקציב, לכן אדבר עם קובי הבר, אקבע ישיבה להיום או ליום שני, כי מחר אתם לא כאן, ולפי זה נחליט.

ראובן ריבלין:

 לא נוח לי שחיים אורון באופן הפגנתי מצביע נגד רק כי משרד האוצר מתכחש, ואני מצביע בעד לגופו של עניין, ואני חושב שהוא צודק. אני חושב שבכלל לא צריך להצביע.


אדוני היושב-ראש, אתה היית עד ל"מזל וברכה". איך היה אומר שמיר – אם זה ניתן בעל-פה, חייבים לקיים. אני מבקש ממך להגן על הוועדה כולה, שכן הדבר נעשה על-פי הצהרתו של יושב-ראש הקואליציה ונתקבל על דעת כל החברים, ולא יכול להיות מצב שבו האוצר יאמר: אתם יכולים לקבל מה שאתם רוצים, אנחנו ניתן מה שאנחנו רוצים. לכן אתה תודיע להם שאם לא נקבעת ישיבה מייד, אתה משהה את כל ההצבעות בוועדה הזאת. קשה לי לא להצביע על דבר שחייבים להצביע עליו.

היו"ר יעקב ליצמן:

 אתם רוצים להפסיק את ההצבעות עכשיו? היות שעקרונית הוא הסכים להיפגש, אני אצלצל מייד בתום הישיבה לקובי, אקבע ישיבה. אני מציע שהיום נעביר, ואודיע להם היום שעד שלא נקיים ישיבה, ואני בטוח שתתקיים בשבוע הבא, לא נעביר עוד.

שלי יחימוביץ:

 למה עד שלא תתקיים ישיבה? עד שלא יעברו ה-20 מיליון.

היו"ר יעקב ליצמן:

בישיבה נחליט בדיוק.


פנייה 400

היו"ר יעקב ליצמן:

 ייקור המים – 420 אלפי שקלים, תשלום תמורות מייקור תעריפי המים.

ערן פולק:

זאת פנייה שמורכבת משני דברים עיקריים, ההיקפים הם מאוד גדולים, לכן צירפנו מכתב של הממונה על התקציבים, שמסביר את מהות הפנייה. החלק העיקרי של הפנייה הוא הרשאה להתחייב עבור מכרז הטפלה בחדרה, 100 מיליון קוב ל-25, 22 שנה בסדר גודל של 6.6 מיליארד ש"ח בהרשאה להתחייב.


החלק השני הוא 420 מיליון ש"ח בהרשאה להתחייב עבור הייקור במים שהיה ב-2005, נחתמו הבנות בנושא ייקור המים שהיה ב-2005. 

היו"ר יעקב ליצמן:

 לא יהיה עכשיו ייקור מים?

ערן פולק:

בחקלאות ודאי שלא. מה שמדברים בעיתונות על הרפורמה במים, זה לא ייקור מים- -

היו"ר יעקב ליצמן:

 למה להגיד "ייקור"? "ייקור" עושה בעיה לאלי ישי, להגיד "רפורמה" זה יפה יותר. מה ההבדל בין "רפורמה" ל"ייקור", אם מעלים את זה? לפרוטוקול, האם אתם מעלים מים? האם הרפורמה תגרום לייקור מים?


שלי, יש הייקור שהיה ב-2005, זה מה שכתוב פה. שאלתי אותו לפרוטוקול, האם הממשלה מתכוונת להעלות מים? הוא אמר לי: לא, מתכוונים לעשות רפורמה. שאלתי אותו, האם במסגרת הרפורמה מחיר המים יעלה?

שלי יחימוביץ:

 אני מתנגדת לרפורמה בלי קשר להעלאת מחירי המים. 

היו"ר יעקב ליצמן:

 האם ברפורמה יש ייקור מים?

חיים אורון:

יש במסמך הזה שני מרכיבים; אחד הוא התחייבות לקנות מים, וזה הרשאה להתחייב. השני הוא התחייבות לחקלאים בגין העלאת מחירי מים שהתרחשה כבר, מחזירים מים, וזה 420. יש תאגידי מים עירוניים של חוק ההסדרים החדש.

היו"ר יעקב ליצמן:

לי יש אמון ליום שני הבא על ייקור מים. אם הוא אומר לי כרגע שאין ייקור מים, כלומר אני צריך להחליף. אם יש ייקור מים, אני משאיר את זה בעינו. 

חיים אורון:

תכתוב: "ייקור הלחם והמים". 

שלי יחימוביץ:

ליצמן, אנחנו הרי נצטרך לאשר את היושב-ראש החדש. אני מציעה שנקבל החלטה, שלא נאשר שום יושב-ראש במקומך... 

היו"ר יעקב ליצמן:

אני מחכה לתשובה לפרוטוקול, האם יש בכוונת האוצר – זה משנה לי גם להצבעה הזאת – יש ייקור מים או לא?

ערן פולק:

אענה לך בשני משפטים, מה יש ברפורמה הזאת.

היו"ר יעקב ליצמן:

יש ייקור מים או לא? כן או לא?

ערן פולק:

זה מעט יותר מסובך; הרפורמה מיישמת חוק שחוקק בבית הזה בשנת 2001, ועד היום כמעט לא קרה אתו דבר. החוק אומר שעד 2008 כל הרשויות המקומיות אמורות להיות בתאגידים, ורוב הרשויות המקומיות לא בכיוון של תאגידי מים וביוב. המטרה של הרפורמה היא להכניס את הרשויות המקומיות בהתאם לחוק שחוקק בכנסת הזאת.


בחוק שנחקק בכנסת ואושר ב-2001 נאמר שמחיר המים יהיה לפי עלותם, המשמעות היא שבחלק מהמקומות זה יהיה יותר יקר מהיום, ובחלק מהמקומות זה לא יהיה יותר יקר מהיום. 

שי חרמש:

מה שמתנהל בעשרות השנים האחרונות בשלטון המקומי זה הפקרות בנושא משק המים. הרשויות גובות מחירי עתק עבור המים, לא משקיעות פרוטה בתחזוקת משק המים, צינורות מתפוצצים, תשתיות רקובות, ויוצרים שחיתות שלטונית בשלטון המקומי בעזרת ניצול של מחירי מים גבוהים, שאינם הולכים לייעדם. הרפורמה הזאת ביסודה באה לעשות סדר בעניין, ומחיר המים הוא רק נגזרת של הבעיה הבסיסית בעניין הזה. 

מצד שני, עומד פה נושא ההטפלה, שהוא עניין לאומי של משק המים בישראל. מדובר פה בחוזה שצריך לקיים עם זכיין. אני לא מציע להתלות את זה, זה כבד מדי, זה גדול מדי לשחק עם זה, איך אמרת – עוד תהיינה הזדמנויות לתפוס אותם. יעקב, אתה יכול לעצור אותם בסרדין, אתה לא צריך לעצור אותם בכריש.

היו"ר יעקב ליצמן:

אני מוכן להציע לאוצר שאני מוכן לאשר את כל הרפורמה, בתנאי שהוא מתחייב לי כאן שהוא לא מעלה.

שי חרמש:

 הוא לא יכול להתחייב לך. אם אתה רוצה לתחזק את רשת המים ברשות המקומית, יש לזה עלויות כלכליות. 

חיים אורון:

בתור שר חקלאות לשעבר, מה שאמר שי, הוא אמר את המעט. חלק גדול מהרשויות המקומיות, מחירי המים זה מסחטת מסים, וחלק קטן מהן סוחטים את המים ולא משלמים למקורות, ולכן מקורות סוגרים את המים. אזרחים אומרים: שילמתי את המים, מקורות לא יכולה לסגור לצרכן הבודד, היא סוגרת את השיבר הראשי, ואז סוגרים מים לכל הישוב.


אני לא נכנס לפרטי החוק, אבל באופן בסיסי התביעה של להפריד את משק המים מהמשק העירוני- -

היו"ר יעקב ליצמן:

 מי בעד 400? מי נגד? מי נמנע? אושר.

חיים אורון:

כמה מחיר הקוב מים פה?

ערן פולק:

2.56. באשקלון היה 2.73, זה יותר זול מאשקלון.

פנייה 403, 404

ערן פולק:

העברה של 22 מיליון ש"ח מסעיף 58, סיוע לתאגידי מים וביוב, לסעיף קידוח - משק המים.

היו"ר יעקב ליצמן:

 מי בעד 403, 404? מי נגד? אושר.

פנייה 405, 406

ערן פולק:

העברה של 13.5 מיליון ש"ח למינהל לפיתוח תשתיות ביוב, בהתאם להצעת ממשלה.

היו"ר יעקב ליצמן:

 מי בעד 405, 406? מי נגד? אושר.

פנייה 410
היו"ר יעקב ליצמן:

נציגי התמ"ת לא נמצאים פה.

פנייה 411

צ'יקו בר-דב:

הבקשה פה מורכבת משלושה דברים; אחד זה שינויים פנימיים, העברה בין תקציבית, שלא תוקצבו נכון, תוספת לסעיפי הקניות של הרשות, שבתחילת השנה היינו בגירעונות גדולים, שהאוצר הסכים להוסיף וגם תוספת לשינוי ומעבר יחידה מירושלים לתל-אביב, כל השיפוצים של המבנה החדש.

היו"ר יעקב ליצמן:

 מי בעד 411? מי נגד? אושר.

פנייה 418

גיא אטיאס:

אלה שינויים פנימיים בין סעיפי תקציב כתוצאה מזה שלא תוקצבו נכון, ובסוף שנה אנו עושים את התיקונים.

היו"ר יעקב ליצמן:

איך יכול להיות שכל פנייה – בגלל שלא תוקצב נכון?

גיא אטיאס:

קשה לאמוד תקצוב בצורה מדויקת, על השקל, בתחילת השנה עם כל הקיצוצים וכל הדברים שקורים במהלך השנה- -

היו"ר יעקב ליצמן:

השאלה היא אם אין כאן דברים נסתרים בתחילת השנה, ואתם אומרים: בואו ניתן יותר, ואחר-כך נביא את מה שלא צריך. 

ניסן סלומינסקי:

איך זה קשור – כתוב: משרד המדע והטכנולוגיה? 

אייל אפשטיין:

מדע, תרבות וספורט אוחדו, לכן יש פה טעות סופר.

חיים אורון:

בבקשה כתוב: 10 מיליון ש"ח. בפירוט יש 3 מיליון ו-400. איפה זה? תביאו נייר מסודר, ואז אצביע. אני אצביע נגד, אבל תביאו נייר מסודר. מאיפה לקחתם 10 מיליון ש"ח?


אייל אפשטיין:

מטרת הפנייה התקציבית היא הסדרה מחודשת של תקציב מינהל הספורט בעקבות תוספת 10 מיליון ש"ח שניתנה. 

חיים אורון:

אז כמה מעבירים לספורט?

אייל אפשטיין:

3.4.

חיים אורון:

מה שאתם היום מבקשים זה להעביר 3 מיליון ו-400, תכתבו את זה כמו שצריך.

ניסן סלומינסקי:

 מתי הם קיבלו את האישור להעברה של 10 מיליון?

אייל אפשטיין:

זה היה בעקבות האיחוד של תרבות וספורט וכל הגופים המינהליים שקשורים בתחומים האלה ממשרד החינוך למשרד המדע.

היו"ר יעקב ליצמן:

 מי בעד 418? מי נגד? מי נמנע? אושר.

פנייה 419

היו"ר יעקב ליצמן:

מענקי שחרור לחיילים משוחררים. היות שזה הרבה כסף, הייתי צריך לחכות, אך מכיוון שזה חיילים, אני מוכן להעביר.

חיים אורון:

אחת הדוגמאות לא ברורות; הם כותבים בהתחלה: רזרבה להתייקרויות, הם יודעים שלא יהיו התייקרויות, ועכשיו הם מציעים את זה למה שהם רוצים. 

היו"ר יעקב ליצמן:

 מי בעד 419? מי נגד? אושר.

פנייה 420

גיא אטיאס:

זה החלק של התרבות. 

ראובן ריבלין:

מינהל התרבות שיקבל 7 מיליון, יש לו התוכנית של החלוקה של זה?

גיא אטיאס:


כן.

היו"ר יעקב ליצמן:

 תעביר את זה לחברי הכנסת.

מי בעד 420? מי נגד? אושר.

פנייה 421

גיא אטיאס:

זה לווין משותף. יש לכם שאלות?

ניסן סלומינסקי:

קודם מעבירים לספורט, עכשיו מורידים מהם.

גיא אטיאס:

לא. העברנו את זה עדיין לרשות הספורט – תראה את הפנייה.

ניסן סלומינסקי:

 אתם מורידים מחינוך גופני בבית ספר, למשל.

גיא אטיאס:

אנחנו מעבירים את זה לסל הספורט. חינוך גופני נשאר במשרד החינוך. זה סיפור אחר. זה התאחדות הספורט, היא עברה כחלק ממינהל הספורט. מעבירים לסל הספורט. במקום שהמשרד ינהל שתי מערכות, אנו ממקדים את זה.

היו"ר יעקב ליצמן:

 מי בעד 421? מי נגד? אושר.

פנייה 358

היו"ר יעקב ליצמן:

 זה כסף קטן.


מי בעד 358? מי נגד? אושר.

פנייה 435

משה שגיא:

פנייה זאת רובה ככולה היא במסגרת סיכום בין משרד החינוך למשרד האוצר על תוספת תקציב במסגרת החלטת הממשלה לתגבור הצפון ואיזור חיפה. יש פה תוספת תקציב של 70 מיליון ש"ח של שירותים, רובם ככולם לטובת ישובי הצפון וחיפה, מתמקדים בהצטיידות טכנולוגית, בתקציבי הרווחה, בנושאים אחרים.


עוד נושא שהמשרד מתכוון לפתח אותו הוא פיצול כיתות א'-ב' באותם ישובים, כ-10 שעות לכיתה במקצועות העיקריים.

היו"ר יעקב ליצמן:

 מי בעד 435? מי נגד? אושר.

פנייה 415/א

היו"ר יעקב ליצמן:

נסיעות לחו"ל. 

מי בעד 415/א? מי נגד? אושר. 
פנייה 424 עד 428

טמיר כהן:


זה מחולק עכשיו כי זה הגיע רק לפני כמה דקות.

גודון ודים:

החלק הראשון הוא תקצוב של 70 מיליון ש"ח דרך הרזרבה הכללית בתקציבי משטרת ישראל כדי להימנע מחריגות ובהתאם לפירוט, תגבור תוכנית אמרכלות של משטרת ישראל בסך של 57 מיליון ש"ח, תגבור תוכנית המטה הארצי של משטרת ישראל בסך 10 מיליון ש"ח, תגבור פרויקטים במחשוב בתקציב הפיתוח של משטרת ישראל בסך 2.7 מיליון ש"ח, תגבור תקציבי שכר של משטרת ישראל בסך 7.5 מיליון ש"ח, בהתאם לאומדן הביצוע ושינויים פנימיים בסך של 7 מיליון ש"ח.

שלי יחימוביץ:

 מה זה "רכישת שירותי כוח אדם"?

גודון ודים:

הכוונה היא למיקור חוץ.

שלי יחימוביץ:

 למה המשטרה צריכה מיקור חוץ למאבטחים?

גודון ודים:

יש מאבטחים אזרחיים שמאבטחים את עוטף ירושלים וגם אבטחת מוסדות חינוך, יש מאבטחים אזרחיים שהמשטרה קונה אותם. 

סמדר אלחנני:

 למה מערכת החינוך לא קונה את זה?

גודון ודים:

מערכת החינוך משתתפת ב-15 מיליון ש"ח בשנה. 

היו"ר יעקב ליצמן:

בבתי ספר עובדים מאבטחים, לא שוטרים.

שלי יחימוביץ:

אז למה המשטרה לא שמה שוטרים?

ראובן ריבלין:

 לא מקובלת עליי כל ההצגה של הדברים האלה. אני רוצה פירוט הרבה יותר ענייני. אני מציע ליושב-ראש לא להצביע, אבל אם הוא יצביע, יש סיכוי שזה ייפול.

שלי יחימוביץ:

 אני לא רוצה שירכשו שירותי כוח אדם. אני רוצה לראות את המכרזים לעובדי כוח האדם. אדוני היושב-ראש, בכל מקום שאני רואה שקונים שירותי כוח אדם, אני רוצה לראות את תנאי המכרז, לראות שהוא עומד בסף מינימום ושלא עושקים את העובדים. אני לא מוכנה להצביע על זה, עד שלא אדע. אני מצביעה נגד. שיסבירו לנו מהי מהות קניית כוח האדם הזאת, והאם היא עומדת בתנאי חוקי העבודה.

היו"ר יעקב ליצמן:

 מי בעד 424 עד 428? מי נגד? לא אושר, לכן אני מבקש רביזיה.

גודון ודים:

לפרוטוקול, קניית שירותי כוח אדם זה לא חלק עיקרי בפניי הזאת, זה רק שינויים פנימיים. 

פנייה 443, 444

אייל אפשטיין:

המטרה של הפנייה התקציבית הזאת היא תוספת למענקי איזון לרשויות מקומיות ביהודה ושומרון בגין הסכמי אוסלו, בגין תוספות. מדובר פה בעוד תוספת תקציבית להתיישבות צעירה, מדובר בישובים שהוקמו אחרי שנת 67' ועונים לקריטריונים של היקף אוכלוסייה, מצב סוציו-אקונומי, ריחוק מהמרכז וכו'.

היו"ר יעקב ליצמן:

 מי בעד 443, 444? מי נגד? אושר. 

ניסן סלומינסקי:

 יש טעות של בין 3 ל-4 מיליון. לשבוע הבא, ליום שני, כנראה, יבוא תיקון, אז שנדע, לנושא הזה.

היו"ר יעקב ליצמן:

 תחבורה פה? אז אני לא מצביע. 

מים פה? לא.


חקלאות פה? לא. 

אלי אפללו:

 בעקבות הדיון שהיה אתמול אני רוצה להודות לך, אדוני היושב-ראש. אני חושב שהדיון היה ממצה, יביא פירות, ואני אומר לך בשם אנשים בגליל תודה.

היו"ר יעקב ליצמן:

 תודה רבה, הישיבה נעולה.

הישיבה ננעלה בשעה 10:35.
